Author: Mazanova
Last saved by: Zumrik
Company: MDPT

Predkladacia správa

	Z plánu práce Vlády Slovenskej republiky na rok 2004 schváleného uznesením vlády Slovenskej republiky č. 1223/2003 z 17. 12. 2003 vyplýva pre Ministerstvo dopravy, pôšt a telekomunikácií Slovenskej republiky v mesiaci september úloha predložiť dokument „Návrh na posilnenie postavenia informatizácie v Slovenskej republike“. Cieľom tejto úlohy je posilniť inštitucionálne zabezpečenie informatizácie spoločnosti v SR. 

	Dňa 21. januára 2004 vláda SR schválila uznesením vlády SR č. 43/2004 Stratégiu informatizácie spoločnosti v podmienkach SR a Akčný plán (ďalej len „stratégia“). Toto uznesenie ukladá ministrovi dopravy, pôšt a telekomunikácií SR vypracovať a predložiť na rokovanie vlády návrh štatútu, personálneho zabezpečenia a organizačného riešenia funkcie splnomocnenca vlády SR pre informatizáciu spoločnosti (ďalej len „splnomocnenec“) pri Ministerstve dopravy, pôšt a telekomunikácií SR.

Na 88. rokovaní vlády 2. júna 2004 bol návrh štatútu splnomocnenca schválený vládou SR uznesením č.511/2004. Z uznesenia vlády k návrhu štatútu splnomocnenca vyplýva, že vytvorením funkcie splnomocnenca vlády SR pre informatizáciu spoločnosti sa de facto posilní inštitucionálne zabezpečenie informatizácie v SR keďže kľúčovými úlohami splnomocnenca sú koordinácia a realizácia aktivít vyplývajúcich zo Stratégie informatizácie spoločnosti a Akčného plánu a koordinácia súčinnosti jednotlivých ústredných orgánov štátnej správy pri dosahovaní cieľov v oblasti informatizácie spoločnosti.

Posilnenie postavenia informatizácie v Slovenskej republike bolo teda v skutočnosti dosiahnuté vytvorením funkcie splnomocnenca vlády SR pre informatizáciu spoločnosti. Na základe tohto stavu a vyššie uvedených skutočností preto navrhujeme zrušiť úlohu č. 4 v Pláne práce vlády v septembri 2004. 

V rámci medzirezortného pripomienkového konania bola vznesená jediná zásadná pripomienka od Ministerstva spravodlivosti SR. Dňa 20. októbra 2004 bolo konané rozporové konanie na úrovni ministrov a rozpor bol odstránený. MS SR upustilo zo svojej požiadavky ponechať úlohu až do menovania splnomocnenca.

Predložený návrh na zrušenie úlohy z Plánu legislatívnych úloh vlády Slovenskej republiky nebude mať dopad na štátny rozpočet, rozpočty obcí, rozpočty vyšších územných celkov a nebude mať dopad na zamestnanosť a životné prostredie.